Izvor: N1

Ministar prosvete Mladen Šarčević, na konferenciji povodom objavljivanja rezultata PISA testiranja, nije odgovorio na pitanje novinarke N1 koga smatra odgovornim za postignute rezultate. Umesto odgovora, obratio joj se, između ostalog, rečima da "nije dobro pazila na času".

Srbija je na PISA testiranju, koje je sprovedeno 2018. godine, zauzela 45. mesto, objavljeno je na sajtu Organizacije za ekonomsku saradnju i razvoj.

Zadatke iz čitalačke, matematičke, naučne i finansijske pismenosti rešavalo je prošle godine oko 8.000 petnaestogodišnjaka iz 222 škole širom Srbije.

Od zemalja bivše Jugoslavije, ispred Srbije su Slovenija (21) i Hrvatska (29), a niže pozicije zauzele su Crna Gora (52) i Bosna i Hercegovina (62).

Prva dva mesta zauzimaju Kina i Singapur.

Šarčević: Očekivao sam kreativno pitanje, niste pazili na času. Da ste pazili na času, postavili biste normalno pitanje.

N1: Kako Vi komentarište što učenici nisu napravili značajan uspeh u odnosu na 2012. godinu, jer su pali za dva mesta. Da li se osećate odgovornim?

Šarčević: Opet Vam kažem, uzmite i preslušajte sve što smo pričali, pa onda osmislite pitanje. Ovo pitanje je potpuno van konteksta.

N1: Kako komentarišete...?

Šarčević: Ne komentarišem. Morate da obnovite lekciju. Vi bi na PISA testiranju bili jako slabi.

Na Šarčevićevu konstataciju reagovala je novinarka novinske agencije FoNet Vesna Vujić koja je ministru poručila da se tako "ne odnosi prema novinarima".

"Mi smo ovde zbog javnog interesa i to je Vaš odnos prema javnom interesu. Ne možete da se odnosite tako", rekla je između ostalog novinarka FoNeta.

Podsetimo, nije prvi put da ministar Šarčević burno reaguje na pitanje novinara N1. On je u junu ove godine, posle jednog pitanja voditeljke "Crvene linije" Marine Fratucan, napustio emisiju.